Document ID: 32014D0502

KOMISIJAS ĪSTENOŠANAS LĒMUMS
(2014. gada 24. jūlijs)
par dažiem pagaidu aizsardzības pasākumiem saistībā ar Āfrikas cūku mēri Lietuvā
(izziņots ar dokumenta numuru C(2014)5417)
(Autentisks ir tikai teksts lietuviešu valodā)
(Dokuments attiecas uz EEZ)
(2014/502/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 3. punktu,
ņemot vērā Padomes 1990. gada 26. jūnija Direktīvu 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 3. punktu,
tā kā:
(1)
Āfrikas cūku mēris ir vīrusa izraisīta infekcijas slimība, ar ko slimo cūkas mājas un savvaļas cūku populācijās un kas var būtiski ietekmēt cūku audzēšanas rentabilitāti, traucējot Savienības iekšējo tirdzniecību un eksportu uz trešām valstīm.
(2)
Āfrikas cūku mēra uzliesmojuma gadījumā ir risks, ka slimības ierosinātājs var izplatīties uz citām cūku audzētavām un uz savvaļas cūkām. Tādējādi dzīvu cūku vai to produktu tirdzniecībā tas var izplatīties no vienas dalībvalsts uz citu dalībvalsti un uz trešām valstīm.
(3)
Ar Padomes Direktīvu 2002/60/EK (3), ievieš Savienības pasākumu minimumu Āfrikas cūku mēra kontrolei. Direktīvas 2002/60/EK 9. pantā paredzēta aizsardzības zonu un uzraudzības zonu izveide minētās slimības uzliesmojumu gadījumā, kurās jāpiemēro pasākumi, kas noteikti minētās direktīvas 10. un 11. pantā.
(4)
Lietuva ir informējusi Komisiju par pašreizējo stāvokli tās teritorijā saistībā ar Āfrikas cūku mēri un saskaņā ar Direktīvas 2002/60/EK 9. pantu ir izveidojusi aizsardzības zonas un uzraudzības zonas, kurās piemēro minētās direktīvas 10. un 11. pantā noteiktos pasākumus.
(5)
Lai novērstu nevajadzīgus traucējumus Savienības iekšējā tirdzniecībā un izvairītos no tā, ka trešās valstis varētu uzlikt nepamatotus tirdzniecības šķēršļus, sadarbībā ar attiecīgo dalībvalsti ir jāizveido Savienības saraksts, kur uzskaitītas saistībā ar Āfrikas cūku mēri ierobežotās zonas Lietuvā, kuras ir aizsardzības zonas un uzraudzības zonas (“ierobežotās zonas”).
(6)
Tādējādi līdz nākamajai Augu, dzīvnieku, pārtikas aprites un dzīvnieku barības pastāvīgās komitejas sanāksmei Lietuvas ierobežotās zonas būtu jāiekļauj šā lēmuma pielikumā un jānosaka, cik ilgi ir spēkā šāds sadalījums zonās.
(7)
Šis lēmums jāpārskata nākamajā Augu, dzīvnieku, pārtikas aprites un dzīvnieku barības pastāvīgās komitejas sanāksmē,
IR PIEŅĒMUSI ŠO LĒMUMU.
1. pants
Lietuva nodrošina, lai aizsardzības zonās un uzraudzības zonās, kas ir izveidotas saskaņā ar Padomes Direktīvas 2002/60/EK 9. pantu, būtu iekļauti vismaz šā lēmuma pielikumā minētie apgabali.
2. pants
Šo lēmumu piemēro līdz 2014. gada 15. augustam.
3. pants
Šis lēmums ir adresēts Lietuvas Republikai.
Briselē, 2014. gada 24. jūlijā

Labels: 3
18
6